AZ EURÓPAI PARLAMENT ÉS A TANÁCS 2002/45/EK IRÁNYELVE

(2002. június 25.)

az egyes veszélyes anyagok és készítmények forgalomba hozatalának és felhasználásának korlátozásaira vonatkozó 76/769/EGK tanácsi irányelv huszadik módosításáról (rövidláncú klórozott paraffinok)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 95. cikkére,

tekintettel a Bizottság javaslatára[1],

tekintettel a Gazdasági és Szociális Bizottság véleményére[2],

a Szerződés 251. cikkében megállapított eljárásnak megfelelően[3], az egyeztetőbizottság által 2002. április 22-én jóváhagyott közös szövegtervezet figyelembevételével,

mivel:

(1) A 95/1 PARCOM-határozatot (Egyezmény a tengeri környezet szárazföldi eredetű szennyezésének megelőzéséről) követően a rövidláncú klórozott paraffinok (SCCP-k) alkalmazására vonatkozó, egyes tagállamok által már elfogadott vagy tervezett korlátozások közvetlenül befolyásolják a belső piac kialakítását és működését; ezért szükséges a közösségi kockázatértékelések és a 95/1 PARCOM-határozatot alátámasztó, idevonatkozó tudományos bizonyítékok figyelembevételével közelíteni a tagállamok e téren elfogadott jogszabályait, és következésképpen módosítani az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK irányelv[4] I. mellékletét;

(2) Az SCCP-k környezetre veszélyes anyagok, mivel erősen toxikusak a vízi szervezetekre és hosszú távú káros hatásokat okozhatnak a vízi környezetben;

(3) A Bizottság a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet[5] keretében elfogadott egy ajánlást arról, hogy a vízi környezet védelme érdekében különös intézkedéseket vezessenek be az SCCP-k, különösen a fémmegmunkálásra használt folyadékokban és bőrkikészítő termékekben történő alkalmazásának korlátozására;

(4) Az összes klórozott paraffin egyéb felhasználását az idevonatkozó tudományos ismeretek fényében, különösen a klórozott paraffinokat tartalmazó kibocsátások vonatkozásában kell felülvizsgálni. A Bizottságnak megfelelő javaslatokat kell tennie az ilyen felhasználás csökkentése céljából;

(5) 1998. november 27-én a toxicitási, ökotoxicitási és környezetvédelmi tudományos bizottság (CSTEE) benyújtotta véleményét a SCCP-k felhasználásának az ajánlásban meghatározott kockázataira vonatkozólag;

(6) Ezt az irányelvet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvben[6] és a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló (tizennegyedik egyedi irányelv a 89/391/EGK irányelv 16. cikkének (1) bekezdése értelmében), 1998. április 7-i 98/24/EK irányelvben[7] foglalt, a munkavállalók védelmére vonatkozó minimumkövetelményeket meghatározó közösségi jogszabályok sérelme nélkül kell alkalmazni,

ELFOGADTA EZT AZ IRÁNYELVET:

1. cikk

A 76/769/EGK irányelv I. melléklete a következő ponttal egészül ki:

"42. Alkánok, 10-13 szénatom számú, klór (rövidláncú klórozott paraffinok) 1. Nem hozható forgalomba egyéb anyagok vagy készítmények anyagaként vagy összetevőjeként történő alkalmazás céljából 1 %-nál magasabb koncentrációban: - fémmegmunkálásra, - bőr zsírozására. 2. 2003. január 1-jéig az Európai Bizottság a tagállamokkal és az OSPAR-bizottsággal együttműködve, az SCCP-k egészségügyi és környezeti kockázataival kapcsolatos bármely idevonatkozó új tudományos adat fényében felülvizsgálja az SCCP-k összes egyéb felhasználását. A felülvizsgálat eredményéről tájékoztatják az Európai Parlamentet."

2. cikk

(1) A tagállamok legkésőbb 2003. július 6-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Ezeket a rendelkezéseket 2004. január 6-tól alkalmazzák.

(2) Amikor a tagállamok elfogadják ezeket a rendelkezéseket, azokban hivatkozni kell erre az irányelvre vagy hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Luxembourgban, 2002. június 25-én.

az Európai Parlament részéről az elnök P. COX a Tanács részéről az elnök J. MATAS I PALOU

[1] HL C 337., 2000.11.28., 138. o. és HL C 213. (E), 2001.7.31., 296. o.

[2] HL C 116. (E), 2001.4.20., 27. o.

[3] Az Európai Parlament 2001. február 1-jei véleménye (HL C 267., 2001.9.21., 18. o.), a Tanács 2001. június 27-i közös álláspontja (HL C 301., 2001.10.26., 39. o.) és az Európai Parlament 2001. november 29-i határozata (a Hivatalos Lapban még nem tették közzé). Az Európai Parlament 2002. május 30-i határozata (a Hivatalos Lapban még nem tették közzé) és a Tanács 2002. május 21-i határozata.

[4] HL L 262., 1976.9.27., 201. o. A legutóbb a 99/77/EK bizottsági irányelvvel (HL L 207., 1999.8.6., 18. o.) módosított irányelv.

[5] HL L 84., 1993.4.5., 1. o.

[6] HL L 183., 1989.6.29., 1. o.

[7] HL L 131., 1998.5.5., 11. o.